### Beslutning

Godkendt.

### Sagsfremstilling

## Resume og sagens baggrund

Jævnfør rottebekendtgørelsen er Kalundborg Kommune forpligtiget til at udarbejde en hand-lingsplan for forebyggelse og bekæmpelse af rotter. Handlingsplanen træder i kraft efter
politisk beslutning og gælder i perioden 2022-2024. Handlingsplanen skal revideres minimum hvert tredje år.

Teknik og Miljøudvalget har på sit møde den 2. juni 2022 drøftet de enkelte fokusområder med dertilhørende indsatser, som er indarbejdet i handlingsplanen.

Den endelige handlingsplan forelægges nu til endelig vedtagelse.

## Indstillinger

Direktøren indstiller, at "Handlingsplan for forebyggelse og bekæmpelse af rotter i Kalundborg Kommune 2022-2024" vedtages.

## Behandling

Teknik og Miljøudvalget, Økonomiudvalget, Kommunalbestyrelsen.

## Sagsfremstilling

Kalundborg Kommune er forpligtet til at udføre en effektiv forebyggelse og bekæmpelse af rotter i kommunen. I den forbindelse skal der udarbejdes en handlingsplan for området, der beskriver de forebyggende tiltag samt de særlige bekæmpelsesindsatser, kommunen
forventer at udføre.

Handlingsplanen skal revideres minimum hvert tredje år.

Følgende fokusområder, og dertil hørende indsatser, er indarbejdet i den kommende rotte-handlingsplan.

**Fokusområde 1 - Effektiv rottebekæmpelse**

Kalundborg Kommune vil fokusere på optimering og effektivisering af den administrative og praktiske bekæmpelse.

Indsats 1: Den kommunale administration

For at effektivisere den samlede indsats på området vil der være fokus på løbende registrering, rådgivning og kontrol af den private rottebekæmpelse.

Indsats 2: Den praktiske bekæmpelse

For at sikre en effektiv bekæmpelse vil der løbende blive fulgt op på anmeldelserne i IT-systemet, ligesom der vil være løbende kontakt, møder og fællestilsyn med rottebekæmperne.

Indsats 3: Miljøbevidst rottebekæmpelse

For at mindske risikoen for resistens vil rottebekæmperne altid foretage en vurdering af, om gift er den rette løsning. Derudover skal der indsamles prøver til testning af eventuel resistens forskellige steder i kommunen.

**Fokusområde 2 – Kommunikation og information**

For at udføre en effektiv forebyggelse og bekæmpelse af rotter er det vigtigt at have en god informativ dialog med borgere og virksomheder.

Indsats 4: Dialog og vejledning vedrørende rotter

For at hjælpe borgere og virksomheder til bedre at forebygge fremkomsten af rotter skal der udarbejdes informationsmateriale samt retningslinjer, og Kalundborg Kommunes hjemmeside vil blive opdateret løbende. Derudover kan Kalundborg Kommune deltage i offentlige arrangementer. I tilfælde hvor det findes relevant, vil vi udføre en målrettet informationsindsats.

**Fokusområde 3 - Forebyggelse af rotter**

For at se på hvor, en særlig forebyggende indsats vil kunne give en generel minimering af rotteforekomster i et område, vil Kalundborg Kommune arbejde med proaktive indsatser i stedet for kun at have fokus på forebyggelse i den enkelte sag.

Indsats 5: Særlige forebyggende foranstaltninger

For at sikre en mere smidig bekæmpelse og forebyggelse vil der være regelmæssige møder med andre relevante afdelinger i kommunen samt relevante samarbejdsparter.

Indsats 6: Forebyggelse af rotter på særlige arealer

For at sikre så få rotteproblemer som muligt, på særligt udsatte arealer, vil der være målrettede indsatser på udvalgte arealer. I handlingsplanen for 2022-2024 vil der fortsat være fokus på øerne i kommunen, herunder især Sejerø, hvor der udføres en særlig indsats for at holde forekomsten af rotter nede.

**Generelt**

I forbindelse med handlingsplanen udarbejdes en intern aktivitetsoversigt, der vil være administrationens arbejdsredskab. I denne aktivitetsoversigt vil der fremgå en tidsplan for hvornår i planperioden, der arbejdes med de forskellige fokusområder og indsatser.

## Økonomiske konsekvenser

De økonomiske konsekvenser vil blive vurderet i forbindelse med budgetforhandlingerne for de enkelte år.

Området er gebyrfinansieret og skal hvile i sig selv.

### Sagens forløb

11-08-2022 Teknik- og Miljøudvalget
Anbefales.
17-08-2022 Økonomiudvalget
Anbefales.